ተዘግተው የከረሙ ሆቴሎች ወደ ሥራ እየተመለሱ ነው
የኮሮና ወረርሽኝ ባስከተለው ቀውስ ተዘግተው የከረሙ ሆቴሎች ወደ መደበኛ ሥራቸው በመመለስ ላይ ናቸው፡፡ በለይቶ ማቆያነት ሲያገለግሉ ከከረሙት ጥቂት ሆቴሎች በስተቀር አብዛኛው በአዲስ አበባና ክልል ከተሞች ተዘግተው፣ ገሚሱ የዕድሳት ሥራ ሲያከናውኑ ቆይተዋል፡፡ በዚህም ምክንያት በአዲስ አበባ የሚገኙ ሆቴሎች ከመጋቢት ወር ጀምሮ በየወሩ 35 ሚሊዮን ዶላር ገቢ እንዳጡ አሳውቀዋል፡፡  ወረርሽኙን ለመከላከል የተጣሉ የጉዞና ስብሰባ ዕገዳዎች በመላላታቸው፣ ባለፉት ሳምንታት በአዲስ አበባና በክልል ከተሞች የሚገኙ ሆቴሎች ወደ መደበኛ ሥራቸው በመመለስ ላይ እንደሆኑ ታውቋል፡፡ የኢትዮጵያ ሆቴልና መሰል አገልግሎት አሠሪዎች ፌዴሬሽን ፕሬዚዳንት አቶ ፍትህ ወልደሰንበት ሆቴሎች የኮሮና ወረርሽኝን ለመከላከል የሚደረጉ ጥንቃቄዎችን በማድረግ፣ ወደ ሥራ ለመመለስ በዝግጅት ላይ እንደሆኑ ተናግረዋል፡፡ የጤና አጠባበቅ ፕሮቶኮል በቱሪዝም ኢትዮጵያና በባህልና ቱሪዝም ሚኒስቴር ከአዲስ አበባ ሆቴል ባለንብረቶች ማኅበር፣ አስጎብኚዎች ማኅበርና ከኢትዮጵያ ሆቴልና መሰል አገልግሎት አሠሪዎች ፌዴሬሽን ጋር በመተባበር ተዘጋጅቶና ፀድቆ በባለድርሻ አካላት መፈረሙን አቶ ፍትህ አስረድተዋል፡፡ በፕሮቶኮሉ ዝግጅት አተገባበር ላይ ሥልጠና እየተዘጋጀ እንደሆነ የገለጹት አቶ ፍትህ፣ የሆቴልና አስጎብኚ ድርጅቶች ሥልጠናውን እንደሚወስዱ፣ ድርጅቶቹም በባህልና ቱሪዝም ሚኒስቴር ዕውቅና እንደሚሰጣቸው ገልጸዋል፡፡ የኮሮና ወረርሽኝን ለመከላከል የተወሰዱ ዕርምጃዎች በዓለም አቀፍ ደረጃ የሆቴልና ቱሪዝም ዘርፉን ከሥራ ውጪ አድርጎታል፡፡ በኢትዮጵያም የሚገኙ ሆቴሎች ክፉኛ በመጎዳታቸው ሠራተኞቻቸውን ይዘው ለመቆየት የሚያስችላቸው የአንድ ዓመት 6.6 ቢሊዮን ብር ከወለድ ነፃ ብድር ጠይቀው፣ የኢትዮጵያ ብሔራዊ ባንክ ለስድስት ወራት የሚሆን 3.3 ቢሊዮን ብር በአምስት በመቶ ወለድ ፈቅዶላቸዋል፡፡ ብድሩ በ18 ባንኮች አማካይነት ለሆቴሎች እንዲሰጥ የተደረገ ቢሆንም፣ ባንኮቹ ወለድ የማያገኙ በመሆኑ ብድሮቹን ለመስጠት ዳተኝነት እንዳሳዩ አቶ ፍትህ ገልጸው ብድሩን ያላገኙ ሆቴሎችም እንዳሉ ጠቁመዋል፡፡ አቶ ፍትህ የኮሮና ወረርሽኝ ለመከላከል የወጣው የአስቸኳይ ጊዜ አዋጅ በማብቃቱና ኢትዮጵያ እንደ አገር የተዘጋውን የቱሪዝም ዘርፍ ለመክፈት ዝግጅት በማድረግ ላይ በመሆኗ፣ ሆቴሎች ተገቢውን ጥንቃቄ በማድረግ ወደ ሥራ ለመመለስ በዝግጅት ላይ እንደሆኑ ገልጸዋል፡፡ ‹‹ሆቴሎች በርካታ የሥራ ዕድል የፈጠሩና የውጭ ምንዛሪ የሚያስገኙ በመሆናቸው፣ ለኢኮኖሚው እንቅስቃሴ ከፍተኛ አስተዋጽኦ የሚያደርጉ ተቋማት ናቸው፡፡ አሁን ሥራ ካልጀመሩ ህልውናቸው አደጋ ውስጥ ይወድቃል፤›› ብለዋል፡፡ የአዲስ አበባ ሆቴል ባለንብረቶች ማኅበር ሥራ አስኪያጅ አቶ ዳንኤል ብርሃኑ መንግሥት የጣላቸውን ማዕቀቦች በማላላት ላይ በመሆኑ፣ በአዲስ አበባ ሆቴሎች እንግዶች ለመቀበል በራቸውን በመክፈት ላይ እንደሆኑ ተናግረዋል፡፡ ከውጭ የሚገቡ መንገደኞች ከኮሮና ነፃ መሆናቸውን የሚያረጋግጥ የምርመራ ውጤት እስከያዙ ድረስ ከኤርፖርት ወጥተው በመረጡት ሆቴል የማረፍ መብት የተሰጣቸው በመሆኑ፣ ሆቴሎች እንግዶችን ለመቀበል አስፈላጊውን ዝግጅት በማድረግ ላይ እንደሆኑ አቶ ዳንኤል ተናግረዋል፡፡ የአዲስ አበባ ሆቴል ባለንብረቶች ማኅበር ከቱሪዝም ኢትዮጵያና የኢትዮጵያ ምግብ ዝግጅት ባለሙያዎች ማኅበር ጋር በመተባበር በጤና ፕሮቶኮል አተገባበር ዙሪያ  ሥልጠና ማዘጋጀቱን ገልጸዋል፡፡ የሆቴል ሠራተኞች፣ ተቋሙና የሥራ ሒደቱ በፕሮቶኮሉ  መሠረት ያደረገው ዝግጅት ታይቶ ዕውቅና እንደሚሰጥ ገልጸዋል፡፡ ከ130 በላይ አባላት ያሉት የአዲስ አበባ ሆቴል ባለንብረቶች ማኅበር በግንቦት ወር ይፋ ባደረገው ጥናት፣ ከመጋቢት ወር ጀምሮ በአዲስ አበባ የሚገኙ ሆቴሎች በወር 35 ሚሊዮን ብር እያጡ እንደሆነ አስታውቋል፡፡ ማኅበሩ በሆቴሎች ላይ የደረሰውን አጠቃላይ ኪሣራ በዝርዝር ለማስጠናት እንዳሰበ አቶ ዳንኤል ተናግረዋል፡፡ የቱሪዝም ኢትዮጵያ ዋና ዳይሬክተር አቶ ስለሺ ግርማ ሆቴሎችና አስጎብኚ ድርጅቶች የኮሮና ወረርሽኝ ለመከላከል መደረግ በሚገባቸው ጥንቃቄዎች ላይ፣ ከድርጅታቸው ጋር በቅርበት በመሥራት ላይ እንደሆኑ አስታውቀዋል፡፡ በጤና ደኅንነት ጥበቃ ፕሮቶኮል ዝግጅትና ትግበራ ላይ ሆቴሎችና አስጎብኚ ድርጅቶች ንቁ ተሳትፎ በማድረግ ላይ እንደሆኑ ገልጸዋል፡፡ ፕሮቶኮሉ ቱሪስቶች በቀን ውስጥ 12 ሰዓቱን በሆቴላቸው የሚያሳልፉ በመሆናቸው፣ በሆቴሎች ላይ ከፍተኛ ትኩረት እንደሚሰጥ ተናግረዋል፡፡ በኤርፖርት፣ በሆቴሎች፣ በትራንስፖርትና በቱሪስት መስህቦች ከንክኪ ነፃ የሆኑ አገልግሎቶች ለመስጠት እየተሠራ እንደሆነ ጠቁመዋል፡፡ ‹‹በሆቴሎች እንግዳ መቀበያ፣ በምግብ ቤቶች፣ እንግዳ ክፍሎችና በምግብ ማዘጋጃ ክፍሎች ከፍተኛ ጥንቃቅ እንዲደረግ ዝግጅት እየተደረገ ነው፡፡ በመሰብሰቢያ አዳራሾች ውስጥ ከማይክራፎን አጠቃቀም ጀምሮ የተዘጋጀ መመርያ አለ፡፡ የአፍና አፍንጫ መሸፈኛ ጭምብል፣ የፊት መከለያና ሳኒታይዘር አጠቃቀም፣ ማኅበራዊ ፈቀቅታ አጠባበቅ ብቻ ሳይሆን ቱሪስቶች ከኤርፖርት እስከ ቱሪስት መዳረሻዎች ድረስ ያለው አጠቃላይ አገልግሎት ደኅንነቱ የተጠበቀ፣ ከንክኪ ነፃ የሆነ አገልግሎት እንዲያገኙ ጥረት እየተደረገ ነው፤›› ብለዋል፡፡ ቱሪዝም ኢትዮጵያ በጤና አጠባበቅ ፕሮቶኮል አተገባበር ላይ የሠርቶ ማሳያ ፕሮግራም በሐረር ራስ ሆቴል ባለፈው ሳምንት አካሂዷል፡፡ ባለሆቴሎች፣ አስጎብኚዎችና የምግብ ዝግጅት ባለሙያዎች በፕሮግራሙ ላይ ታድመዋል፡፡ ቀደም ሲል ቱሪዝም ኢትዮጵያ በፕሮቶኮሉ ዙሪያ ለክልል ቱሪዝም ቢሮ ኃላፊዎች የግንዛቤ ማስጨበጫ መድረክ በአዳማ ከተማ አዘጋጅቶ ሰፊ ማብራሪያ ሰጥቷል፡፡ የኡዚ የቢዝነስና የሆስፒታሊቲ አማካሪ ድርጅት ዋና ሥራ አስፈጻሚ  አቶ ቁምነገር ተከተል፣ የሆቴሎቹ ወደ ሥራ መመለስ የሚደገፍ ዕርምጃ እንደሆነ ገልጸዋል፡፡ ቀጣይነት ያለውና ጥብቅ ቁጥጥር በተለይ በቱሪስት መዳረሻዎች ላይ ሊካሄድ እንደሚባ የገለጹት አቶ ቁምነገር፣ አጋጣሚውን በመጠቀም የደኅንነት መቆጣጠሪያ ሥርዓት ተቋማዊ በሆነ መልኩ መዘርጋት እንደሚያስፈልግ ጠቁመዋል፡፡ ‹‹በቱሪዝም ዘርፍ ውስጥ ያሉ ሁሉም ባለድርሻ አካላት የቱሪስቶችን አመኔታ ለማግኘት ተባብረው መሥራት ይኖርባቸዋል፡፡ ከጎብኚዎች መልካም የሆኑ ግብረ መልሶችና አስተያየቶችን ለማግኘት ጥረት መደረግ አለበት፤›› ብለዋል፡፡ 